নয়াদিল্লি
নয়াদিল্লি (হিন্দি: नई दिल्ली নঈ দিল্লী, গুরুমুখী: ਨਵੀਂ ਦਿੱਲੀ নওয়িঁ দিল্লী) নতুন দিল্লি নামেও পরিচিত, হলো ভারতের রাজধানী ও ভারত সরকারের প্রশাসনিক, আইন ও বিচারবিভাগীয় কেন্দ্র। এটি দিল্লি সরকারেরও কেন্দ্র। নয়াদিল্লি, দিল্লি মহানগরের অংশ। ১৯১১ সালে দিল্লি দরবারে ভারত-সম্রাট পঞ্চম জর্জ নয়াদিল্লি শহরের ভিত্তিপ্রস্তর স্থাপন করেছিলেন। ব্রিটিশ স্থপতি স্যার এডউইন লুটিয়েনস ও স্যার হারবার্ট বেকার এই শহরের নকশা প্রস্তুত করেছিলেন। ১৯৩১ সালের ১৩ই ফেব্রুয়ারি নতুন রাজধানী উদ্বোধন করেন তদনীন্তন ভাইসরয় লর্ড আরউইন।